《早行》
宋代·孔文仲

客兴谓已旦，出视见落月。
瘦马入荒陂，霜花重如雪。
海风吹万里，两耳冻几脱。
岁晏已苦寒，近北尤凛洌。
况当清晓行，溯此原野阔。
笠飞带绕颈，指强不得结。
农家烟火微，炙手粗可热。
岂能迂我留，而就苟且活。
仰头视四宇，夜气亦渐豁。
苦心待正书，白日想不缺。

作者简介：（1033—1088）宋临江新淦人，字经父。孔延之子。性狷直，寡言笑。少刻苦问学，号博洽。仁宗嘉祐六年进士。调余杭尉，恬介自守，不事请谒。神宗熙宁初，范镇以制举荐，对策力论王安石理财训兵之法为非，罢归故官。通判保德军，陈征西夏三不便。哲宗元祐初，擢左谏议大夫，又论青苗免役诸法之害。改中书舍人。三年同知贡举，寻以劳卒。与弟孔武仲、孔平仲以文声起江西，时号三孔。有文集及《清江三孔集》。